CELEX: 52020PC0331
Language: ro
Date: 2020-07-23
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2012/232/UE de autorizare a României în vederea aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 23.7.2020
            COM(2020) 331 final
            2020/0149(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare 2012/232/UE de autorizare a României în vederea aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată („Directiva TVA”)
                  1
               , Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a TVA-ului sau al prevenirii anumitor forme de evaziune fiscală sau de evitare a obligațiilor fiscale.
            
            
               Printr-o scrisoare înregistrată de Comisie la 13 martie 2020, România a solicitat o prelungire a derogării de la articolul 168 din Directiva TVA, pentru a putea continua să limiteze dreptul de a deduce TVA-ul achitat în amonte pentru cheltuieli legate de autovehicule. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 2 aprilie 2020, cu privire la cererea înaintată de România. Printr-o scrisoare din 3 aprilie 2020, Comisia a informat România că dispune de toate informațiile pe care le consideră necesare pentru evaluarea cererii.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Articolul 168 din Directiva TVA prevede că o persoană impozabilă are dreptul să deducă TVA-ul achitat pentru achizițiile efectuate în scopul operațiunilor sale taxabile. Articolul 26 alineatul (1) litera (a) din directiva menționată stabilește că utilizarea în folosul propriu a bunurilor care constituie o parte din activele folosite în cadrul unei activități economice este considerată o prestare de servicii efectuată cu plată, atunci când TVA-ul aferent bunurilor respective a fost eligibil pentru deducere. Acest sistem permite recuperarea TVA-ului dedus inițial pentru utilizarea în interes personal. 
            
            
               În cazul autoturismelor, acest sistem este dificil de aplicat, în special deoarece este dificil să se facă distincția între utilizarea în folos personal și utilizarea în interes de serviciu. Atunci când există o evidență contabilă, aceasta impune o sarcină suplimentară atât întreprinderii, cât și administrației pentru menținerea și verificarea respectivei evidențe. 
            
            
               În prezent, România este autorizată, în temeiul Deciziei de punere în aplicare 2012/232/UE a Consiliului
                  2
               , să limiteze la 50 % dreptul de deducere a TVA-ului aferent cumpărării, achiziției intracomunitare, importului, închirierii sau leasingului de autovehicule motorizate, precum și pentru cheltuieli conexe. Unele categorii de vehicule au fost excluse în mod expres de la această restricție, cum ar fi vehiculele utilizate exclusiv pentru serviciile de urgență, de securitate sau de curierat, vehiculele utilizate de agenți și taxiurile, vehiculele utilizate pentru instruire din cadrul școlilor de șoferi, pentru închiriere sau leasing sau utilizate ca mărfuri în scopuri comerciale. În același timp, întreprinderile sunt scutite de declararea taxei aferente utilizării în scop personal. Decizia de punere în aplicare (UE) 2015/156 a Consiliului
                  3
                a autorizat România să continue să aplice măsura specială până la 31 decembrie 2017. Perioada de valabilitate a acestei decizii a fost prelungită până la 31 decembrie 2020 prin Decizia de punere în aplicare (UE) 2017/2012 a Consiliului din 7 noiembrie 2017
                  4
               . 
            
            
               România a solicitat prelungirea autorizării de limitare a deducerii inițiale la un anumit procent fix, scutind în schimb întreprinderile de declararea TVA-ului pentru utilizarea în scop personal. România a informat Comisia că motivele pentru prelungirea măsurii sunt, în linii mari, aceleași cu cele descrise în cererea anterioară. În conformitate cu articolul 4 alineatul (2) din Decizia 2012/232/UE a Consiliului, România a prezentat un raport cu privire la limitarea deducerii aplicate de România. România susține că măsura și-a îndeplinit rolul și că, în cazul în care măsura nu ar fi prelungită, este foarte probabil ca evaziunea fiscală înregistrată în acest domeniu înainte de introducerea acestei măsuri să reapară. Conform datelor transmise, proporția întreprinderilor mici din România este mare: 99,7 % din totalul întreprinderilor active în sectorul industrial, în sectorul construcțiilor sau în sectorul serviciilor în 2017 erau întreprinderi mici și mijlocii, iar întreprinderile active cu până la 9 salariați reprezentau 89,4% din totalul operatorilor economici și sociali activi în aceste sectoare de activitate. România susține că, în practică, un autoturism deținut de astfel de întreprinderi este utilizat adesea atât pentru activități economice, cât și în scopuri personale.
            
            
               De asemenea, din informațiile furnizate de România reiese că limitarea de 50 % reflectă în continuare utilizarea generală în scopuri profesionale și private a vehiculelor de către persoanele impozabile din România că, prin urmare, această limită ar trebui considerată în continuare ca fiind adecvată. 
            
            
               Derogarea ar trebui acordată pe o perioadă limitată, care să se încheie la 31 decembrie 2023, pentru a se putea evalua dacă limitarea de 50 % continuă să reflecte în mod corect raportul global dintre utilizarea în scopuri profesionale și în scopuri private. Orice cerere de prelungire ar trebui să fie însoțită de un raport care să cuprindă o reexaminare a procentului aplicat și să fie trimisă Comisiei până la 31 martie 2023. 
            
            
               •Coerența cu dispozițiile deja existente în domeniul de politică vizat
            
            
               Derogări similare în ceea ce privește dreptul de deducere au fost acordate și altor state membre. 
            
            
               Conform articolului 176 din Directiva TVA, Consiliul stabilește cheltuielile pentru care TVA-ul nu este deductibil. Până la stabilirea acestor cheltuieli, statele membre sunt autorizate să mențină excluderile care erau în vigoare la 1 ianuarie 1979. Există așadar un număr de dispoziții de tip „statu-quo” care limitează dreptul de deducere a TVA-ului în ceea ce privește autoturismele. 
            
            
               
                  În pofida inițiativelor anterioare de stabilire a unor reguli privind categoriile de cheltuieli care pot face obiectul limitării dreptului de deducere a TVA-ului
                     5
                  , această derogare este adecvată în așteptarea unei armonizări a acestor reguli la nivelul UE. 
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               Articolul 395 din Directiva TVA. 
            
            
               •Subsidiaritatea (în cazul competențelor neexclusive) 
            
         
         
            
               Având în vedere prevederea din Directiva TVA pe care se întemeiază propunerea, aceasta din urmă intră în sfera competenței exclusive a Uniunii. În consecință, principiul subsidiarității nu se aplică. 
            
            
               •Proporționalitatea
            
            
               Decizia se referă la o autorizație acordată unui stat membru la solicitarea acestuia și nu constituie o obligație.
            
            
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume prevenirea anumitor forme de evaziune sau de evitare a obligațiilor fiscale. În mod concret, având în vedere posibilitatea întreprinderilor de a declara un cuantum al TVA-ului mai mic decât cel datorat și povara pe care o reprezintă pentru autoritățile fiscale verificarea datelor de kilometraj, limitarea la 50 % ar contribui la simplificarea colectării TVA-ului într-un sector specific.
               
            
            
               •Alegerea instrumentului
            
            
               
                  Instrument propus: decizie de punere în aplicare a Consiliului.
               
               
                  În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este cel mai adecvat instrument, deoarece poate fi adresată statelor membre în mod individual.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
            
               •Consultările cu părțile interesate
            
            
               
                  Prezenta propunere se bazează pe cererea înaintată de România și vizează doar acest stat membru. 
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă. 
               
            
            
               •Evaluarea impactului
            
            
               
                  Propunerea vizează combaterea evaziunii în domeniul TVA-ului și simplificarea procedurii de impozitare, având așadar un potențial impact pozitiv deopotrivă pentru întreprinderi și pentru administrații. România consideră că această soluție este o măsură adecvată și este comparabilă cu alte derogări anterioare sau actuale.
               
            
            
               4.IMPLICAȚIILE BUGETARE
            
            
               
                  Propunerea nu va avea implicații negative pentru bugetul UE.
               
            
            
               5.ALTE ELEMENTE
            
            
               
                  Propunerea include o clauză de încetare a efectelor, derogarea expirând automat la 31 decembrie 2023.
               
               
                  În cazul în care România va avea în vedere solicitarea unei noi prelungiri a măsurii de derogare după 2023, ea va trebui să transmită Comisiei un raport care să includă reexaminarea limitei procentuale, împreună cu cererea de prelungire, până la 31 martie 2023 cel târziu.
               
            
         
         
            
               2020/0149 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare 2012/232/UE de autorizare a României în vederea aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  6
               , în special articolul 395,
            
            
               având în vedere propunerea Comisiei Europene,
            
            
               întrucât:
            
            
               (1)Articolul 168 din Directiva 2006/112/CE stabilește dreptul persoanelor impozabile de a deduce taxa pe valoarea adăugată (TVA) percepută pentru livrările de bunuri și prestările de servicii pe care le primesc în scopul operațiunilor lor impozabile. În temeiul articolului 26 alineatul (1) litera (a) din respectiva directivă, utilizarea activelor comerciale pentru scopurile private ale persoanelor impozabile sau ale personalului acestora sau, mai general, în alte scopuri decât cele ale activității lor profesionale, trebuie tratată ca prestare de servicii.
            
            
               (2)Prin Decizia de punere în aplicare 2012/232/UE a Consiliului
                  7
               , România a fost autorizată, până la 31 decembrie 2014, să limiteze la 50 % dreptul de a deduce TVA-ul pentru cumpărarea, achiziția intracomunitară, importul, închirierea sau leasingul anumitor vehicule rutiere și pentru cheltuielile legate de aceste vehicule, inclusiv carburanți, în cazul în care vehiculele respective nu sunt utilizate exclusiv în scopuri profesionale, precum și să scutească persoanele impozabile de obligația de a trata utilizarea în scopuri neprofesionale a acestor vehicule ca prestare de servicii în conformitate cu articolul 26 alineatul (1) litera (a) din Directiva 2006/112/CE. Prin Decizia de punere în aplicare (UE) 2015/156 a Consiliului
                  8
               , România a fost autorizată să aplice măsura de derogare până la 31 decembrie 2017. Prin Decizia de punere în aplicare (UE) 2017/2012 a Consiliului
                  9
               , România a fost autorizată să aplice măsurile de derogare până la data intrării în vigoare a normelor Uniunii care stabilesc cheltuielile aferente autovehiculelor rutiere ce nu dau dreptul la deducerea totală a TVA-ului sau până la 31 decembrie 2020, în funcție de care dintre aceste două date survine prima. 
            
            
               (3)Printr-o scrisoare înregistrată de Comisie la 13 martie 2020, România a solicitat autorizarea de prelungire a aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE pentru a continua să limiteze dreptul de deducere în ceea ce privește cheltuielile legate de anumite vehicule rutiere motorizate care nu sunt utilizate exclusiv în interes profesional. 
            
            
               (4)Aplicarea unei rate procentuale fixe pentru cuantumul de TVA pentru cheltuielile deductibile referitoare la vehicule rutiere motorizate care nu sunt utilizate exclusiv în interes profesional simplifică procedura de colectare a TVA-ului.
            
            
               (5)În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 2 aprilie 2020, cu privire la cererea prezentată de România. Printr-o scrisoare din 3 aprilie 2020, Comisia a informat România că dispune de toate informațiile pe care le consideră necesare pentru evaluarea cererii.
            
            
               (6)În conformitate cu articolul 4 alineatul (2) din Decizia de punere în aplicare 2012/232/UE, România a prezentat Comisiei, pe lângă cererea de prelungire, un raport cu privire la aplicarea deciziei de punere în aplicare menționate. Pe baza informațiilor disponibile în prezent, România consideră că o limită de 50 % este în continuare justificabilă și adecvată. 
            
            
               (7)Prelungirea măsurilor de derogare ar trebui să se limiteze la durata necesară pentru evaluarea eficacității respectivelor măsuri și a adecvării limitării procentului. Prin urmare, România ar trebui să fie autorizată să aplice în continuare măsurile de derogare până la 31 decembrie 2023.
            
            
               (8)În cazul în care consideră că este necesară o prelungire a autorizării după anul 2023, România ar trebui să transmită Comisiei, cel târziu la 31 martie 2023, o cerere de prelungire împreună cu un raport care să cuprindă o reexaminare a limitei procentuale aplicate.
            
            
               (9)Măsurile de derogare vor avea doar un efect neglijabil asupra cuantumului total al încasărilor din impozite ale României colectate în etapa de consum final și nu vor afecta resursele proprii ale Uniunii provenite din TVA.
            
            
               (10)Decizia de punere în aplicare 2012/232/UE trebuie modificată în consecință,
            
            
               ADOPTĂ PREZENTA DECIZIE: 
            
         
         
            
               Articolul 1
            
            
               Articolul 4 din Decizia de punere în aplicare 2012/232/UE se înlocuiește cu următorul text:
            
            
               „Articolul 4
            
            
               1.Prezenta decizie expiră la data intrării în vigoare a normelor Uniunii de stabilire a cheltuielilor aferente vehiculelor rutiere motorizate care nu sunt eligibile pentru deducerea totală a TVA-ului sau la 31 decembrie 2023, dacă această dată este anterioară.
            
            
               2.Orice cerere de autorizare a prelungirii măsurilor de derogare autorizate prin prezenta decizie se transmite Comisiei până la 31 martie 2023.
            
            
               O astfel de cerere trebuie să fie însoțită de un raport care include o reexaminare a limitării procentului aplicat dreptului de deducere a TVA-ului în baza prezentei decizii.” 
            
            
               Articolul 2
            
            
               Prezenta decizie se adresează României.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        Decizia de punere în aplicare 2012/232/UE a Consiliului din 26 aprilie 2012 de autorizare a României în vederea aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 117, 1.5.2012, p. 7).  
               
               
                  
                     (3)
                  
                        Decizia de punere în aplicare (UE) 2015/156 a Consiliului din 27 ianuarie 2015 de prelungire a perioadei de valabilitate a Deciziei de punere în aplicare 2012/232/UE de autorizare a României în vederea aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 26, 31.1.2015, p. 27).
               
               
                  
                     (4)
                  
                        Decizia de punere în aplicare (UE) 2017/2012 a Consiliului din 7 noiembrie 2017 de modificare a Deciziei de punere în aplicare 2012/232/UE de autorizare a României în vederea aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 292, 10.11.2017, p. 57–58).
               
               
                  
                     (5)
                  
                        COM (2004) 728 final - Propunere de directivă a Consiliului de modificare a Directivei 77/388/CEE în vederea simplificării obligațiilor în materie de taxă pe valoarea adăugată (JO C 24, 29.1.2005, p.10), retrasă la 21 mai 2014 (JO C 153, 21. 5. 2014, p. 3). 
               
               
                  
                     (6)
                  
                        JO L 347, 11.12.2006, p. 1. 
               
               
                  
                     (7)
                  
                        Decizia de punere în aplicare 2012/232/UE a Consiliului din 26 aprilie 2012 de autorizare a României în vederea aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 117, 1.5.2012, p. 7). 
               
               
                  
                     (8)
                  
                        Decizia de punere în aplicare (UE) 2015/156 a Consiliului din 27 ianuarie 2015 de prelungire a perioadei de valabilitate a Deciziei de punere în aplicare 2012/232/UE de autorizare a României în vederea aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 26, 31.1.2015, p. 27).
               
               
                  
                     (9)
                  
                        Decizia de punere în aplicare (UE) 2017/2012 a Consiliului din 7 noiembrie 2017 de modificare a Deciziei de punere în aplicare 2012/232/UE de autorizare a României în vederea aplicării unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 292, 10.11.2017, p. 57).